Klagte teen munisipale bestuurder oor riool in veld(Foto: Jimmy Chang/Unsplash) Die VF Plus het ŉ strafregtelike klag teen die waarnemende munisipale bestuurder van die Nala- plaaslike munisipaliteit ingedien weens rioolvuil wat glo etlike jare al in die veld uitgepomp word. Die munisipaliteit bedien dorpe soos Bothaville en Wesselsbron in die Vrystaat. Desmond Reed, ŉ VF Plus-raadslid van die munisipaliteit, sê ŉ pomp by die rioolverwerkingsaanleg is glo gesteel en die munisipaliteit het oënskynlik besluit om die rioolvuil in die veld uit te pomp, pleks daarvan om die pompstasie te herstel. “Die riool wat al vir sowat drie jaar gereeld in die veld uitgepomp word, besoedel nie net die omgewing nie, maar syfer ook deur na die grondwater,” het Reed gesê. Die klag is by die Wesselsbron-polisie ingedien en hou verband met ŉ oortreding van die Wet op Nasionale Omgewingsbestuur, die Waterwet, asook die Wet op Afvalbestuur. “Suid-Afrika is ŉ waterskaars land waar ons huidige waterbronne reeds onder geweldige druk verkeer. Hierdie grootskaalse besoedeling van die omgewing en water is onaanvaarbaar en moet ten alle koste verhinder word,” het Reed gesê.